## Rješenje Agencije za zaštitu tržišnog natjecanja urbroj: 580-09-1/12-43-07 od 14. veljače 2012.

### NN 26/2012 (29.2.2012.), Rješenje Agencije za zaštitu tržišnog natjecanja urbroj: 580-09-1/12-43-07 od 14. veljače 2012.

AGENCIJA ZA ZAŠTITU TRŽIŠNOG NATJECANJA

664

Agencija za zaštitu tržišnog natjecanja na temelju članka 13. stavka 1. 2. i 3. Zakona o državnim potporama (»Narodne novine«, broj 140/05 i 49/11), u upravnom postupku odobrenja prijedloga državne potpore sadržane u prijedlogu Pravilnika o poticanju ulaganja u proizvodnju audiovizualnih djela, na temelju odluke Vijeća za zaštitu tržišnog natjecanja u sastavu: mr. sc. Olgica Spevec, predsjednica Vijeća, Mladen Cerovac mag. iur, zamjenik predsjednice Vijeća, te članovi Vijeća Milivoj Maršić, dipl.oec., Vesna Patrlj, dipl. iur. i dr. sc. Mirna Pavletić Župić, s 99. sjednice, održane 14. veljače 2012. donosi

RJEŠENJE

I. Odobrava se državna potpora za audiovizualne djelatnosti sadržana u prijedlogu Pravilnika o poticanju ulaganja u proizvodnju audiovizualnih djela Ministarstva kulture, uz sljedeće uvjete:

1.1. Ukupan iznos državne potpore: 40.000.000,00 kuna,

1.2. Davatelj državne potpore: Hrvatski audiovizualni centar, Nova Ves 18, sa sjedištem u Zagrebu,

1.3. Trajanje programa državne potpore: od 1. siječnja 2012. do 31. prosinca 2013.,

1.4. Intenzitet potpore: 20% opravdanih troškova učinjenih u Republici Hrvatskoj za proizvodnju pojedinog audiovizualnog djela,

1.6. Oblik državne potpore: subvencija,

1.7. Korisnici: Svi poduzetnici registrirani za proizvodnju audio-
vizualnih djela u Republici Hrvatskoj.

II. Utvrđuje se da se državna potpora iz točke I. izreke ovog rješenja, sukladno članku 3. stavku 2. prijedloga Pravilnika o poticanju ulaganja u proizvodnju audiovizualnih djela, ne može dodijeliti poduzetnicima koji su:

a) u teškoćama,

b) stečaju ili likvidaciji,

c) kojima je naložen povrat nezakonite državne potpore ili se nalaze u postupku povrata potpore,

d) koji nisu ispunili svoje zakonske obveze prema nadležnim tijelima Republike Hrvatske.

III. Korisniku državne potpore iz točke I. izreke ovog rješenja, mogu se dodijeliti i druge državne potpore i potpore male vrijednosti, neovisno o njihovoj razini, za iste opravdane troškove do ukupno 50% opravdanih troškova proizvodnje pojedinog audiovizualnog djela, odnosno do ukupno 80 % opravdanih troškova proizvodnje teškog audiovizualnog djela i audiovizualnog djela niskog proračuna.

IV. Ministarstvo kulture i Hrvatski audiovizualni centar, u obvezi su dostaviti Agenciji za zaštitu tržišnog natjecanja Izvješće o dodjeli državne potpore iz točke I. izreke ovog rješenja.

Rok: najkasnije do 31. siječnja tekuće godine za proteklu godinu.

V. Ovo rješenje bit će objavljeno u »Narodnim novinama«.

Obrazloženje

1. ZAPRIMANJE PRIJEDLOGA DRŽAVNE POTPORE

Agencija za zaštitu tržišnog natjecanja (dalje: Agencija) zaprimila je 21. prosinca 2011., od Ministarstva kulture, prijedlog za odobrenje državne potpore sadržane u prijedlogu Pravilnika o poticanju ulaganja u proizvodnju audiovizualnih djela (dalje: Pravilnik). U privitku navedenog zahtjeva dostavljen je i Obrazac prijave državne potpore (dalje: Obrazac), podaci o podnositelju zahtjeva za dodjelu državne potpore, Kvalifikacijski test i Dodatak o priznatim troškovima.

S obzirom na to da dostavljeni Obrazac nije sadržavao sve potrebne podatke, odnosno da nije bio ovjeren i potpisan od ovlaštene osobe, sukladno Pravilniku o obliku i sadržaju te načinu prikupljanju podataka i vođenja evidencije državnih potpora (»Narodne novine«, broj 02/10), Agencija je zahtjevom od 2. siječnja 2012., od Ministarstva kulture zatražila dostavu potrebnih podataka. Dana 31. siječnja i 13. veljače 2012., Agencija je zaprimila zatraženo.

Pravilnikom su utvrđena audiovizualna djela za koja se može dodijeliti financijski poticaj, a odnose se na igrani, dokumentarni, animirani i televizijski film ili televizijsku seriju, audiovizualno djelo koje se proizvodi u cijelosti ili djelomično u Republici Hrvatskoj, koje je namijenjeno javnom prikazivanju, te ostvaruje minimalan broj bodova u Kvalifikacijskom testu. Za dobivanje financijskog poticaja, potrebno je ostvariti minimalan broj bodova u Kvalifikacijskom testu.

Pravilnik uređuje način ostvarivanja financijskog poticaja, audiovizualna djela za koja se ostvaruje financijski poticaja za audiovizualna djela u iznosu do ukupno 20 % troškova učinjenih u Republici Hrvatskoj, ali koji ne može iznositi više od 4.000.000,00 kuna po pojedinim audiovizualnom djelu. Iznimno, financijski poticaj može iznositi i više od 4.000.000,00 kuna, ukoliko proizvođač pojedinog audiovizualnog djela dokaže da će prilikom proizvodnje takvog djela u Republici Hrvatskoj, premašiti iznos od 20.000.000,00 kuna ukup-nih opravdanih troškova.

Podnositelj zahtjeva za ostvarivanje prava na financijski poticaj može biti pravna osoba registrirana u Republici Hrvatskoj. Podnositelj zahtjeva za dodjelu financijskog poticaja, između ostalog, ne može biti poduzetnik: u teškoćama, u stečaju ili likvidaciji, kojem je naložen povrat nezakonite državne potpore ili se nalazi u postupku povrata potpore, koja nije ispunila svoje zakonske obveze plaćanja prema nadležnim tijelima Republike Hrvatske.

Korisnik financijskog poticaja ima pravo potrošiti najmanje 20% filmskog proračuna u drugim državama članicama Europske unije, a da se zbog toga ne smanji iznos predmetne državne potpore. Također, Pravilnik predviđa mogućnost zbrajanja državne potpore iz Pravilnika, s drugim državnim potporama i potporama male vrijednosti (uključujući i potpore drugih država članica Europske unije) koji se dodjeljuju za iste opravdane troškove, ali čiji ukupni zbroj po pojedinom korisniku, ne može prijeći iznos do ukupno 50% opravdanih troškova proizvodnje pojedinog audiovizualnog djela, odnosno ne može prijeći iznos do ukupno 80 % opravdanih troškova proizvodnje teškog audiovizualnog djela i audiovizualnog djela niskog proračuna.

Za dodjelu državne potpore priznaju se troškovi i usluge učinjene u Republici Hrvatskoj u okviru proizvodnje audiovizualnog djela. Povjerenstvo Centra za poticanje ulaganja u proizvodnju audiovizualnih djela (dalje: Centar), a koji se sastoji od jednog predstavnika Ministarstva kulture, Ministarstva financija, Centra i dva predstavnika Hrvatske udruge producenata, ocjenjuje je li pojedino audiovizualno djelo steklo uvjete za dodjelu financijskog poticaja.

2. PRIMIJENJENI PROPISI

Agencija je u postupku odobrenja prijedloga državne potpore primijenila Zakon o državnim potporama (»Narodne novine«, broj 140/05 i 49/11) i Uredbu o državnim potporama (»Narodne novine«, broj 50/06; dalje: Uredba). Uredba u članku 2. propisuje da se sadržaj sukladnosti potpora temelji na pravilima koja proizlaze iz članka 70. Sporazuma o stabilizaciju i pridruživanju između Republike Hrvatske i Europskih zajednica i njihovih država članica (»Narodne novine – Međunarodni ugovori«, broj 14/01, 14/02, 1/05, 7/05 i 9/05; dalje: SSP).

Naime, sukladno članku 3. i 4. Uredbe, na temelju odluke Vlade Republike Hrvatske, u »Narodnim novinama« objavljuje se tekst pravila koja proizlaze iz SSP-a i odredbe o načinu provedbe pravila.

U konkretnom slučaju Agencija je u provedbi postupka primijenila Odluku o objavljivanju pravila o državnoj potpori kinematografskoj i ostaloj audiovizualnoj djelatnosti (»Narodne novine«, broj 46/08 i 144/11; dalje: Odluka o potpori kinematografskoj i ostaloj audiovizualnoj djelatnosti). Odluka o potpori kinematografskoj i ostaloj audiovizualnoj djelatnosti sadrži: Priopćenje Komisije Vijeću, Europskom parlamentu, Gospodarskom i socijalnom odboru i Odboru regija o nekim pravnim aspektima u vezi s kinematografskim i ostalim audiovizualnim djelatnostima (»Službeni list Europske unije«; C 43, od 16. veljače 2002. str. 6-17, C 123 od 30. travnja 2004. str. 1-7 i C 134 od 16. lipnja 2007. str 5.) i Priopćenje Komisije o kriterijima ocjene držanih potpora sukladno Priopćenja o određenim pravnim aspektima u vezi s kinematografskom i ostalim audiovizualnim djelatnostima od 26. rujna 2001. (»Službeni list Europske unije«, C 31, od 7. veljače 2009.).

Također, Agencija je izvršila uvid i u Zakon o audiovizualnim djelatnostima (»Narodne novine«, broj 76/07 i 90/11).

3. OCJENA DRŽAVNE POTPORE SADRŽANA U PRAVILNIKU

Agencija je, polazeći od navedenih odredbi iz Pravilnika, u konkretnom slučaju utvrdila da je riječ o državnoj potpori iz članka 3. stavka 1. ZDP-a. Naime, državne potpore su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem prednosti na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a.

Rečeni uvjeti moraju biti kumulativno ispunjeni da bi se sredstva za poticanje proizvodnje audiovizualnih djela, smatrala državnom potporom.

Primjenom navedenih uvjeta na konkretan slučaj utvrđeno je da Pravilnik sadrži državnu potporu iz članka 3. stavka 1. ZDP-a, i to stoga što:

Predviđena subvencija predstavlja stvarni rashod za Državni proračun Republike Hrvatske;

Subvencija se dodjeljuje na selektivnoj osnovni jer utječe na ravnotežu između korisnika potpora i njegove konkurencije, odnosno je namijenjena isključivo sektoru proizvodnje audiovizualnih djela;

Poduzetnici koji će koristiti predmetnu subvenciju ostvaruju ekonomsku prednost koju ne bi stekli tijekom svojeg redovnog poslovanja;

Prilikom dodjele subvencije, postoji mogućnost narušavanja tržišnog natjecanja i na ispunjenje međunarodno preuzetih obveza Republike Hrvatske koje proizlaze iz SSP-a.

Također, uvidom u navedenu dokumentaciju, utvrđeno je da Pravilnik predstavlja program državne potpore iz članka 3. stavka 2. ZDP-a. Članak 3. stavak 2. ZDP-a propisuje da se programom državne potpore smatra akt na temelju kojeg se, bez potrebe za dodatnim provedbenim mjerama, unaprijed neodređenim korisnicima državne potpore dodjeljuju pojedinačne državne potpore.

4. UTVRĐIVANJE ČINJENICA U POSTUPKU OCJENE DRŽAVNE POTPORE

Pravilnik i Obrazac prijave, isključivo su razmatrani u dijelovima koji se odnose na dodjelu državne potpore, na temelju čega je utvrđeno sljedeće:

4.1. Davatelj državne potpore: Hrvatski audiovizualni centar, sa sjedištem u Zagrebu, Zvonimirova 2 (dalje: HAVC).

4.2. Pravni temelj: Zakon o audiovizualnim djelatnostima.

4.3. Trajanje državne potpore: Od 1. siječnja 2012. do 31. prosinca 2013.

4.4. Iznos sredstava i izvor: Ukupno planirana sredstva za dodjelu državne potpore iznose 40.000.000,00 kuna (20.000.000,00 kuna za 2012. i 20.000.000,00 kuna za 2013.), i osigurana su u Državnom proračunu Republike Hrvatske.

4.5. Cilj dodjele državne potpore: Razvoj projekata s područja filmskih i audiovizualnih djelatnosti, stvaranje povoljnijih uvjeta razvoja hrvatskog i europskog kulturnog proizvoda, razvoja međunarodne filmske suradnje i internacionalnih koprodukcija odnosno radi poticanja razvoja struke i zapošljavanja, promicanja Republike Hrvatske kao produkcijske lokacije u cilju postizanja dugoročnih pozitivnih učinaka za audiovizualno stvaralaštvo i očuvanje hrvatske kulturne baštine.

4.6. Instrument, intenzitet i opravdani troškovi državne potpore:

4.6.1. Instrument državne potpore: subvencija.

4.6.2. Intenzitet potpore: do 20 % od ukupnih opravdanih troškova proizvodnja pojedinog audiovizualnog djela u Republici Hrvatskoj, kao što je to navedeno u članku 2. stavku 1. Pravilnika.

Sukladno članku 2. stavku 4. Pravilnika, proizvođaču audiovizualnog djela omogućeno je da potroši najmanje 20 % filmskog proračuna i u drugim državama članicama Europske unije.

4.6.3. Opravdani troškovi su troškovi i usluge učinjene u Republici Hrvatskoj u okviru proizvodnje audiovizualnog djela, kao što predviđeno u članku 5. stavku 1. Pravilnika.

Popis opravdanih troškova naveden je u Dodatku 3., koji čini sastavni dio Pravilnika, i između ostalog, odnosi se na sljedeće: troškove otkupa (arhivskih video, foto i materijala iz muzejskih i memorijalnih kolekcija, autorskih prava, scenarija, tekstova, slike, glazbe istraživanja i priprema, prijevoda, honorara stručnih suradnika i savjetnika i slično), troškova najma (skladišta, telefona, računala, materijala, ureda, smještaja i ishrane, dnevnica, goriva, cestarina, najma vozila, životinja, scenografije, pokretne i nepokretne imovine, montaže slike i zvuka), troškovi režije, produkcije, glumaca, scenarista, kaskadera, kamere, svijetla, zvuka itd.

Državna potpora ne može se dodijeliti za: promidžbena i/ili komercijalna komunikacijska audiovizualna djela, audiovizualna djela koja promiču nasilje, rasizam, govor mržnje i pornografski sadržaj, audiovizualna djela koja promiču ponašanja u suprotnosti javnog zdravlja, zaštite ljudskih prava, javne sigurnosti, dnevne drame (tzv. sapunice) i situacijske komedije (tzv. sitcom).

Podnositelj zahtjeva stječe pravo na financijski poticaj, pod uvjetom da je prilikom predaje zahtjeva osigurao 70% sredstava predviđenih za pokrivanje troškova proizvodnje djela u Republici Hrvatskoj.

4.7. Kvalifikacijski test: Sadržan je u Dodatku 2. prijedloga Pravilnika i predstavlja test, kojim se kroz sustav bodova, vrednuje kulturni sadržaj pojedinog audiovizualnog djela, kreativni i tehnički doprinos, te korištenje produkcijskih kapaciteta u Republici Hrvatskoj. Da bi pojedino audiovizualno djelo zadovoljilo Kvalifikacijski test, mora ostvariti najmanje 15 bodova od ukupno 37 mogućih, a sastoji se od:

Dijela A – Kulturni sadržaj; tema i sadržaj dijela koji se temelji na osobi, liku ili događajima koji čine dio svjetske kulture, povijesti, mitologije, djelo je smješteno na lokaciji u Republici Hrvatskoj, djelo je inspirirano ili se temelji na postojećem kazališnom, književnom, glazbenom djelu itd. (ukupno 12 bodova); Dijela B – Kreativna suradnja; doprinos djela razvoju žanra, doprinos od državljana Republike Hrvatske u ulozi redatelja, producenta, koautora, glavnog glumca/glumice, scenografa, kostimografa itd. (ukupno 15 bodova), i Dijela C – Produkcija/korištenje hrvatskih potencijala- snimanje i proizvodnja se odvija na lokacijama u Republici Hrvatskoj, pružitelji usluga imaju sjedište u Republici Hrvatskoj (ukupno 10 bodova).

4.8. Korisnici sredstava državne potpore su svi poduzetnici (mali, srednji, veliki), registrirani u Republici Hrvatskoj za proizvodnju audiovizualnih djela, koji moraju ispunjavati sljedeće uvjete iz članka 3. stavka 1. Pravilnika:

1. da, u svojstvu producenta, koproducenta i/ili izvršitelja usluge proizvodnje inozemnog djela (production service company), proizvodi igrani, animirani i dokumentarni film, televizijski film ili televizijsku seriju u cijelosti ili djelomično u Republici Hrvatskoj, 2. stekao autorska prava na scenarij u svrhu proizvodnje audiovizualnog djela ili je izvršitelj usluge proizvodnje inozemnog djela na temelju ugovorene suradnje s inozemnim subjektom koji je stekao autorska prava na scenarij u svrhu proizvodnje inozemnog djela, 3. da je u posljednje tri godine prije dana podnošenja zahtjeva proizveo najmanje jedno djelo (igrani film, dokumentarni film, animirani film, televizijski film ili televizijsku seriju) koje je javno prikazano na barem jedan od sljedećih načina: komercijalno distribuirano u kinima i/ili na televiziji i/ili na najmanje jednom međunarodnom festivalu, 4. da raspolaže ukupnim podacima o cjelokupnom proračunu audiovizualnog djela za koje se traži poticaj (u slučaju domaće produkcije ili međunarodne koprodukcije u kojoj je hrvatska pravna osoba koproducent) ili raspolaže podacima o visini iznosa cjelokupnog proračuna audiovizualnog djela za koje se traži poticaj (u slučaju inozemnog djela).

Sukladno članku 3. stavku 4. korisnici državne potpore ne mogu biti poduzetnici: u teškoćama, u stečaju ili likvidaciji, kojem je naložen povrat nezakonite državne potpore ili se nalazi u postupku povrata potpore, koja nije ispunila svoje zakonske obveze plaćanja prema nadležnim tijelima Republike Hrvatske.

4.9. Kumulacija državne potpore: Korisniku državne potpore iz Pravilnika, dopušteno je dodijeliti druge državne potpore, uključujući i potpore male vrijednosti za iste opravdane troškove, neovisno o njihovoj razini, ali ne više od ukupno 50% opravdanih troškova proizvodnje pojedinog audiovizualnog djela, odnosno više od ukupno 80 % opravdanih troškova proizvodnje teškog audiovizualnog djela i audiovizualnog djela niskog proračuna.

5. ODLUKA VIJEĆA ZA ZAŠTITU TRŽIŠNOG NATJECANJA

5.1. Vijeće za zaštitu tržišnog natjecanja (dalje: Vijeće) je na svojoj 99. sjednici, održanoj 14. veljače 2012., odlučivalo o zahtjevu Ministarstva kulture za odobrenje državne potpore sadržane u Pravilniku. Pri donošenju odluke, Vijeće je uzelo u obzir cjelokupnu dostavljenu dokumentaciju.

Vijeće je u konkretnom slučaju odlučilo da su državne potpore u obliku subvencije sadržane u Pravilniku sukladne sa ZDP-om.

Vijeće svoju odluku obrazlaže kako slijedi.

S obzirom na to da subvencija iz Pravilnika sadrži državnu potporu iz članka 3. stavka 1. ZDP-a, kao što to proizlazi iz točke 3. obrazloženja ovog rješenja, Vijeće je trebalo utvrditi može li se na takve potpore primijeniti izuzeće iz članka 4. stavka 2. i 3. ZDP-a.

Naime, iako je člankom 4. stavkom 1. ZDP-a propisana opća zabrana dodjele državnih potpora koje narušavaju ili bi mogle narušiti tržišno natjecanje davanjem povlastica na tržištu korisniku državne potpore bez obzira na oblik državne potpore u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a, člankom 4. stavkom 2. i 3. ZDP-a predviđena su izuzeća od te opće zabrane.

Budući da je u konkretnom slučaju riječ državnoj potpori u obliku subvencije za poticanje audiovizualne djelatnosti (kulturnog proizvoda), Vijeće je moralo utvrditi je li na takve potpore moguće primijeniti izuzeće iz članka 4. stavka 3. točke b) ZDP-a, a koje se su namijenjene promicanju kulture i zaštiti baštine. Kako bi se izuzeće iz članka 4. stavka 3. točke b) ZDP-a moglo primijeniti, potrebno je da predložene državne potpore budu u skladu s kriterijima iz točke 2.3. b) 1., 2., 3., i 4. Odluke o potpori kinematografskoj i ostaloj audiovizualnoj djelatnosti, a koje se odnose na kulturni sadržaj, teritorijalnost, intenzitet potpore odnosno dodatne potpore za kinematografske djelatnosti.

U tom smislu, Vijeće je primjenom kriterija iz točke 2.3. b) 1. Odluke o potpori kinematografskoj i ostaloj audiovizualnoj djelatnosti utvrdilo da je državna potpora za poticanje proizvodnje audiovizualnih djela iz Pravilnika, namijenjena kulturnom proizvodu, čiji se kulturni sadržaj vrednuje na temelju Kvalifikacijskog testa opisanog u točki 4.7. obrazloženja ovog rješenja.

U članku 2. stavku 4. Pravilnika, proizvođaču audiovizualnog djela omogućeno je da potroši najmanje 20 % filmskog proračuna i u drugim državama članicama Europske unije, kao što je to opisano u točki 4.6.2. obrazloženja ovog rješenja, čime je ispunjen kriterij iz točke 3. b) 2. Odluke o potpori kinematografskoj i ostaloj audiovizualnoj djelatnosti.

Također, analizom predviđenog intenziteta državne potpore i opravdanog troška iz Pravilnika, Vijeće je utvrdilo da je predviđeni intenzitet do 20 % opravdanih troškova pojedinog audiovizualnog djela nastalih u Republici Hrvatskoj, opisanog u točki 4.6.2. obrazloženja ovog rješenja, sukladan kriteriju iz točke 2.3. b) 3. Odluke o potpori kinematografskoj i ostaloj audiovizualnoj djelatnosti, budući da intenzitet potpore ne prelazi najviše dopušteni intenzitet državne potpore od 50 % za pojedino audiovizualno djelo.

S obzirom na to da se Pravilnik odnosi na aktivnosti u svezi proizvodnje audiovizualnog djela, za koje nisu predviđene dodatne potpore i za posebne kinematografske djelatnosti (npr. postprodukcija), Vijeće je utvrdilo da je ispunjen i kriterij iz točke 2.3.b) 4. Odluke o potpori kinematografskoj i ostaloj audiovizualnoj djelatnosti.

5.2. Slijedom navedenog, Vijeće je utvrdilo da Pravilnik o poticanju ulaganja u proizvodnju audiovizualnih djela predstavlja program državne potpore iz članka 3. stavka 2. ZDP-a, te da se na državnu potporu za poticanje proizvodnje audiovizualnih djela, u obliku subvencije u iznosu do 20 % opravdanih troškova nastalih u Republici Hrvatskoj, sadržanu u Pravilniku, može primijeniti izuzeće predviđeno člankom 4. stavkom 3. točkom b) ZDP-a. Slijedom navedenog odlučeno je kao u točki I. izreke ovog rješenja.

Vijeće je utvrdilo da je Ministarstvo u članku 3. stavku 4. Pravilnika, opisanog u točki 4.8. obrazloženja ovog rješenja, navelo poduzetnike kojima nije moguće dodijeliti potporu, stoga je odlučeno kao u točki II. izreke ovog rješenja.

Nadalje, Vijeće je utvrdilo je Ministarstvo kulture u članku 2. stavku 5. i 6. Pravilnika, opisanog u točki 4.9. obrazloženja ovog rješenja, predvidjelo odredbu o zbrajanju državnih potpora za iste opravdane troškove, pri čemu ukupan intenzitet potpore, uključujući državne potpore i potpore male vrijednosti, ne prelazi iznos veći od 50% opravdanih troškova proizvodnje pojedinog audiovizualnog djela, odnosno ne prelazi iznos od 80% opravdanih troškova proizvodnje teškog audiovizualnog djela i audiovizualnog djela niskog proračuna Slijedom navedenog odlučeno je kao u točki III. izreke ovog rješenja.

Također, sredstva koja se izravno osiguravaju iz programa Europske unije, kao što je primjerice MEDIA plus, ne smatraju se državnom potporom, te se stoga niti ne uzimaju u obzir prilikom poštovanja gornje granice državne potpore od 50%, kako je to naveden u točki 2.3. b) Odluke o potpori kinematografskoj i ostaloj audiovizualnoj djelatnosti.

Agencija sukladno članku 13. stavku 3. ZDP-a, može donijeti odobrenje uz navođenje posebnih uvjeta i rokova za provedbu državne potpore, zbog čega je Vijeće odlučilo da je Ministarstvu kulture i HAVC-u, potrebno naložiti ispunjenje određenih uvjeta i rokova radi provedbe nadzora nad izvršenjem ovog rješenja.

Slijedom navedenog, Ministarstvo kulture i HAVC su u obvezi Agenciji dostaviti Izvješće o dodjeli državnih potpora u obliku subvencije koje će se dodjeljivati poduzetnicima nakon usvajanja Pravilnika, u kojem moraju biti navedeni svi podaci iz kojih je vidljivo da su subvencije dodijeljene sukladno ovom rješenju, odnosno Pravilniku, a naročito mora biti navedeno ime/naziv korisnika, naziv audiovizualnog djela, iznos opravdanih troškova za njegovu proizvodnju, iznos subvencije i očitovanje da poduzetnik ne pripada u poduzetnike navedene u točki II. izreke ovog rješenja. Stoga je odlučeno kao u točki IV. izreke ovog rješenja.

Sukladno članku 18. ZDP-a, rješenja Agencije iz članka 13. ZDP-a objavljuju se u »Narodnim novinama«, stoga je odlučeno kao u točki V. izreke ovog rješenja.

S obzirom na to da se pravila iz Odluke o potpori kinematografskoj i ostaloj audiovizualnoj djelatnosti primjenjuju do 31. prosinca 2012., Ministarstvo kulture je u slučaju donošenja izmjena spomenutih pravila, u obvezi, na odgovarajući način, izvršiti izmijene i dopune Pravilnika, te ga dostaviti Agenciji na odobrenje.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 430-01/11-03/002

Urbroj: 580-09-1/12-43-07

Zagreb, 14. veljače 2012.

Predsjednica Vijeća za
zaštitu tržišnog natjecanja
mr. sc. Olgica Spevec, v. r.

Rješenje, NN 26/2012-664